Illum, permezz tal-Fond tal-Kunsill Ewropew tal-Innovazzjoni (KEI), il-Kummissjoni Ewropea ħabbret l-ewwel lott ta' investiment ta' ekwità dirett. 42 kumpaniji li għadhom jibdew, u negozji żgħar u medji innovattivi ferm (SMEs), flimkien se jirċievu finanzjament mill-ekwità ta' madwar €178 miljun biex jiżviluppaw u jsaħħu innovazzjonijiet rivoluzzjonarji fil-qasam tas-saħħa, tal-ekonomija ċirkolari, tal-manifattura avvanzata u oqsma oħra. Fosthom, il-kumpanija Franċiża CorWave hija l-ewwel kumpanija tal-UE li l-Fond tal-EIC qed jinvesti fiha. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “L-Ewropa għandha ħafna negozji li għadhom jibdew, innovattivi u mogħnija bit-talent, iżda spiss dawn il-kumpaniji jibqgħu żgħar jew jirrilokaw xi mkien ieħor. Din il-forma ġdida ta' finanzjament — li tiġbor flimkien l-għotjiet u l-ekwità — hija unika għall-Kunsill Ewropew tal-Innovazzjoni. Se timla l-lakuna ta' finanzjament għall-kumpaniji innovattivi ħafna, tillibera investimenti privati addizzjonali u tippermetti lil dawn il-kumpaniji jespandu fl-Ewropa.” L-investimenti ta' ekwità, li jvarjaw bejn €500,000 u €15-il miljun għal kull benefiċjarju, jikkomplementaw il-finanzjament tal-għotjiet, li diġà ġie pprovdut permezz tal-Proġett Pilota tal-Aċċelleratur tal-EIC biex il-kumpaniji jkunu jistgħu jespandu aktar malajr. Din hija l-ewwel darba li l-Kummissjoni għamlet investimenti diretti ta' ekwità jew kważi ekwità, jiġifieri investiment ta' ekwità mħallat ma' għotja, f'kumpaniji li għadhom jibdew, bl-ishma tas-sjieda mistennija li jvarjaw minn 10 % sa 25 %. Skont l-Aċċelleratur tal-EIC, minn Diċembru 2019 diġà kienu ntgħażlu 293 kumpanija għal finanzjament b'valur ta' aktar minn €563 biljun. Fosthom, 159 kumpanija ntgħażlu biex jirċievu wkoll investiment ta' ekwità ġodda mill-Fond tal-EIC. It-42 kumpanija llum ħabbru li huma l-ewwel minn dan il-grupp li għaddew mill-valutazzjoni u l-proċess ta' diliġenza dovuta. Il-117 kumpanija l-oħra jinsabu fil-proċess biex jirċievu l-investimenti, skont ir-riżultat tal-proċess relevanti. Il-kumpanija Franċiża innovattiva ħafna CorWave, kienet l-ewwel waħda li rċeviet investiment ta' ekwità dirett. Il-missjoni ta' CorWave hija li ġġib standard ta' kura ġdid għal pazjenti b'insuffiċjenza tal-qalb ta' theddida għall-ħajja. L-investiment ta' €15-il miljun mill-Fond EIC kellu rwol kritiku għax immobilizza investituri addizzjonali biex jingħaqdu wara l-SME Franċiża, li mbagħad wassal għal investiment ta' €35 miljun f'CorWave waqt ir-raba' stadju tal-finanzjament tal-bidu tagħha. Dan l-investiment imdaqqas se jippermetti li CorWave jirnexxilha tintroduċi fis-suq u anki tespandi s-soluzzjoni medika innovattiva tagħha “Left Ventricular Assist Device” [Apparat għall-Assistenza Ventrikulari tax-Xellug] (LVAD), li se ttejjeb tabilħaqq il-ħajja ta' dawk b'insuffiċjenza tal-qalb avvanzata, tnaqqas bin-nofs il-kumplikazzjonijiet severi u l-ħtieġa li jiġu rikoverati l-isptar, filwaqt li fl-istess ħin ittejjeb b'mod sinifikanti l-kwalità tal-ħajja tagħhom. Il-potenzjal ta' tkabbir ta' CorWave se jissarraf ukoll f'impjiegi ta' kwalità għolja fl-UE. Il-ftehimiet għall-investiment mal-kumpaniji fil-mira l-oħra issa qed jiġu ffinalizzati, u se jitħabbru dalwaqt. Fost l-ewwel lott ta' investimenti insibu dawn li ġejjin: Dawn l-ewwel investimenti huma preċeduti minn evalwazzjoni bir-reqqa minn esperti esterni, proċess ta' diliġenza dovuta ssorveljat mill-prattikanti esterni u l-investituri fil-Kumitat ta' Investiment tal-Fond tal-EIC, u deċiżjoni finali mill-Bord tad-Diretturi tal-Fond tal-EIC. Il-Fond tal-Kunsill Ewropew tal-Innovazzjoni (EIC), stabbilit f'Ġunju 2020, huwa inizjattiva rivoluzzjonarja tal-Kummissjoni biex tagħmel investimenti diretti ta' ekwità u kważi ekwità (bejn €500,000 u €15-il miljun) fil-kapital ta' negozji għadhom jibdew u ta' SMEs. Hija l-ewwel inizjattiva tagħha ta' din ix-xorta f'termini ta' intervent tal-UE f'investimenti diretti tat-tip tal-ekwità. Fl-istadju attwali tagħha, tagħmel investimenti bħal dawn flimkien ma' għotjiet, bħala parti minn finanzjament imħallat taħt il-Proġett Pilota tal-Aċċelleratur tal-EIC. Il-finanzjament massimu allokat (bejn għotjiet u ekwità) jista' jilħaq €17,5-il miljun. Il-Fond tal-EIC għandu l-għan li jimla lakuna kritika fil-finanzjament li l-kumpaniji innovattivi jiffaċċjaw meta jmexxu t-teknoloġiji tagħhom minn livelli għoljin ta' tħejjija teknoloġika għall-istadju tal-kummerċjalizzazzjoni. Il-Fond se jgħin biex jimla dan in-nuqqas ta' finanzjament fl-istadju tal-bidu fejn is-suq tal-kapital ta' riskju tal-UE għadu batut meta mqabbel mas-suq globali tal-kapital ta' riskju. L-għan ewlieni tiegħu mhuwiex li jimmassimizza r-redditu fuq l-investimenti, iżda li jkollu impatt għoli billi jakkumpanja lill-kumpaniji b'teknoloġiji rivoluzzjonarji u fixkiela fit-tkabbir tagħhom bħala investitur kapitali paċenzjuż. Il-Fond għandu l-għan li jappoġġa l-ugwaljanza u l-bilanċ bejn il-ġeneri, u li jikkontribwixxi ferm għas-sostenibbiltà b'enfasi partikolari fuq is-saħħa, ir-reżiljenza u t-tranżizzjonijiet ekoloġiċi u diġitali. Ir-rwol tiegħu huwa saħansitra iktar importanti llum, minħabba li l-kriżi tal-coronavirus kellha impatt qawwi ħafna fuq ħafna SMEs fl-UE, inkluż ħafna kumpaniji għadhom jibdew innovattivi. L-opportunitajiet ta' investiment tal-Kunsill Ewropew tal-Innovazzjoni Is-sit web tal-Kunsill Ewropew għall-Innovazzjoni Stqarrija għall-istampa tas-6 ta' Jannar 2021 ta' CorWave